બચ્ચાંઓ મોટા થતા ગયા અને નવા પણ આવતા ગયા. કોઈ રોકાતા ગયા અને કોઈ પોતાની મેળે ચાલ્યા ગયા અને એમ કરીને થોડા વરસોમાં ઘરમાં સાત-આઠ બિલાડીઓ થઈ ગઈ ! દર વાર જ્યારે નવી પ્રસુતિ થતી તેમનો વ્યવહાર બદલાયેલો લાગતો – નવજાત શિશુઓ પાસે ન જાતા, માંની પજવણી ન કરતા, જાણે માં નો આદર કરતા હોય ! માં તરફ જાય તો માં થોડો આકરો અવાજ કાઢે. પહેલા તો મને લાગ્યું કે માં બિવડાવે છે પણ પછી સમજાયું કે આ તો આમની સામાન્ય ભાષા હોય છે. ઘણીવાર આપણે મનુષ્યોના વ્યવહાર, આચરણ કે અન્ય ભાવ-ભંગિમાંઓને પશુઓ પર આરોપીએ છીએ, પણ એ ઘણીખરી ગેરસમજૂતી જ હોય છે. પ્રસંગાનુસાર જાતજાતના અવાજ કાઢવા એ તો મૂંગા પ્રાણીઓની આપસી સંવાદ-પદ્ધતિ હોય છે. અને જુદા-જુદા ભાવો પ્રદર્શિત કરવાની રીત અને આ ભાષા સામાન્ય રીતે સમજવી મુશ્કેલ નથી હોતી. કેટલી જલ્દી અને સરખી રીતે સમજી શકાય એ ઘણું ખરું માણસના પોતાના વલણ અને પશુઓ પ્રત્યે આપણી લાગણી પર નિર્ભર હોય છે.